O`FA rahbariyati "Roma" klubi vakili bilan uchrashuv o`tkazdi

Bugun O`FA rahbariyati hamda “International Managament Group” kompaniyasi va Italiyaning “Roma” klubi vakili Karlos Perez o`rtasida uchrashuv bo`lib o`tdi. Bu haqda O`zbekiston futbol assosiasiyasi matbuot xizmati xabar bermoqda.
Mazkur kompaniya sport tadbirlarini tashkil etish, menejment, marketing kabi bir qator yo`nalishlarda dunyoning etakchilaridan hisoblanadi. IMG bu borada ko`plab mamlakatlar va klublar bilan zamonaviy futbolni rivojlantirish borasida hamkorlik qilib keladi.
Uchrashuv avvalida Karlos Perez mamlakatimizda ko`plab iqtidorli futbolchilar mavjudligi, ular jahon maydonlarida o`zlarining iste`dodlarini ko`rsatib kelayotganligini Eldor Shomurodov misolida e`tirof etdi.
O`FA vakillari yurtimizda “Roma” klubi akademiyasini tashkil etish imkoniyatlarini o`rganish borasida fikr bildirishdi. Shuningdek, o`zbekistonlik iqtidorli futbolchilar hamda murabbiylarni Italiyada malaka oshirish va tajriba almashishini yo`lga qo`yish masalasi muhokama etildi. Evropada mavqei yuqori hisoblangan “Roma” klubining marketing tizimini o`rganib chiqib, O`zbekistonda tatbiq etish taklifi ilgari surildi.
Eldor Shomurodov kabi etakchi futbolchilarimizning xorijiy klublardagi faoliyatiga oid maxsus filmlar tasvirga olish kerakligi, bu esa yosh futbolchilarning motivasiyasini oshirish, o`z ustida ishlash, professionallikka intilish, irodali bo`lib etishishlariga turtki bo`lishi mumkinligini ta`kidladi.
O`FA rahbariyati Evropaning etakchi chempionatlari va klublarida O`zbekiston brendini ilgari surish bo`yicha o`z takliflarini eshittirdi. Karlos Perez kelajakda bu kabi istiqbolli loyihalarni birgalikda amalga oshirishga doimo tayyor ekanligini ma`lum qildi.